Predkladacia správa

	Materiál predkladáme na základe uznesenia vlády SR č. 729 z 15. augusta 2001, ktorým vláda SR v bode D.1 uložila ministrovi hospodárstva, ministrovi pôdohospodárstva a ministrovi zahraničných vecí pripraviť finálnu verziu Protokolu a uznesenia vlády SR č.8 z 10. januára 2002, ktorým vláda SR zmenila gestora tejto úlohy na ministra pôdohospodárstva.
	
Protokol stanovujúci úpravu obchodu pre určité druhy rýb a rybích produktov (ďalej len “Protokol”) k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej bol oficiálne odsúhlasený v Európskom spoločenstve.  
	
Protokol upravuje obchodné aspekty Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len “Európska dohoda”), podpísanej dňa 4. októbra 1993 v Luxemburgu. Národná rada vyslovila súhlas s Európskou dohodou uznesením z 15. decembra 1993 a prezident ju ratifikoval 19. júla 1994. Európska dohoda nadobudla platnosť 1. februára 1995 na základe článku 123 ods. 2, (oznámenie č. 158/1997 Z. z.). Protokol bol podpísaný v Bruseli dňa 31.januára 2002 za Slovenskú republiku veľvyslancom Slovenskej republiky pri Európskych spoločenstvách a za Európske spoločenstvo veľvyslancom stálej misie Španielskeho kráľovstva a predsedom výboru stálych predstaviteľov. 

Protokol je medzinárodnou hospodárskou zmluvou všeobecnej povahy podľa článku 7 ods. 4 Ústavy SR, teda pred jeho ratifikáciou sa vyžaduje súhlas Národnej rady SR. Protokol nemá prednosť pred zákonmi SR v zmysle článku 7 ods. 5 Ústavy SR. 
	
Na základe článkov 21 ods. 4 a 24 Európskej dohody sa uskutočnili a úspešne ukončili rokovania dohodou o recipročných colných koncesiách v sektore rybného hospodárstva, ktoré tento Protokol upravuje.
	
Tento Protokol vstúpi do platnosti v prvý deň mesiaca nasledujúceho po dátume, kedy si zmluvné strany vzájomne oznámili ukončenie vnútorných procedúr nevyhnutných pre tento účel (čl. 3 Protokolu). V Slovenskej republike  nadobudnutiu platnosti predchádza jeho schválenie vo vláde SR, odsúhlasenie v Národnej rade SR a ratifikácia prezidentom SR. Zo strany EÚ vo vzťahu k tomuto Protokolu boli ukončené všetky potrebné procedúry na jeho vstup do platnosti dňa 31.1.2002. 
	
	Ratifikácia Protokolu nebude mať negatívny dosah na štátny rozpočet, negatívny environmentálny vplyv ani negatívny vplyv  na zamestnanosť. Práve aplikáciou nových colných podmienok, ktoré sú v prospech SR sa pre producentov a spracovateľov rýb v SR vytvoria  podmienky na priaznivejší export do EÚ.      

	Návrh Protokolu bol odsúhlasený vládou Slovenskej republiky uznesením č. 729 z 15. augusta 2001 a tiež Európskym spoločenstvom. Finálna verzia Protokolu, ktorej slovenská časť textu bola odsúhlasená MZV SR bola podpísaná poverenými autoritami za Slovenskú republiku a Európske spoločenstvo.